Panyaza Lesufi, die keiser is kaal | Netwerk24
Panyaza Lesufi, die keiser is kaal
Deur Niel Maré, Theresapark 26 September 2019 00:00
Beeld slaan die spyker op die kop met die hoofartikel "Lesufi se dwarsklap na Sol-Tech misplaas" (19.09).
Almal besef die nypende tekort aan tegnici, tegnoloë en ingenieurs. Ek was 36 jaar verbonde aan tegniese hoërskole en dit is tragies dat hul belangrike rol in dié opleidingsproses glad nie deur onderwysowerhede na waarde geskat word nie.
Ek kan baie uitwei oor swak ondersteuning, 'n personeeltekort, ondeurdagte kurrikulumveranderings, skreiende finansiering, min of geen voorsiening van (swak) werkwinkelapparaat, sogenaamde vakadviseurs en oor hoofkantooramptenare.
Aan die hoof van hierdie burokratiese massa staan Panyaza Lesufi.
Daarom is dit lagwekkend-tragies dat hy na Sol-Tech kap, terwyl hy nie die verantwoordelikheid ten volle aanvaar om sy eie tegniese hoërskole op so 'n vlak te kry dat die deurvloei van kundige tegnici vir Gauteng, nee vir die hele Suid-Afrika, 'n pluspunt is nie.